ട്രൈബ്യൂണല് നിയമനം കേന്ദ്ര സര്ക്കാരിനെതിരെ രൂക്ഷ വിമര്ശനവുമായി സുപ്രീം കോടതി ട്രൈബ്യൂണല് നിയമനങ്ങള് വൈകുന്നതില് കേന്ദ്ര സര്ക്കാരിനെതിരെ രൂക്ഷ വിമര്ശനവുമായി സുപ്രീം കോടതി. സുപ്രീം കോടതി വിധിയെ മാനിക്കാതെ നിയമ നിര്മാണം നടത്തുകയാണ് കേന്ദ്ര സര്ക്കാര് ചെയ്യുന്നത് എന്ന് ചീഫ് ജസ്റ്റിസ് എന് വി രമണ അധ്യക്ഷനായ ബെഞ്ച് പറഞ്ഞു. കോടതിയുടെ ക്ഷമ പരീക്ഷിക്കുന്ന ഈ നടപടിയുമായി മുന്നോട്ട് പോകാന് കഴിയില്ലെന്ന് അറിയിച്ച കോടതി ഒഴിവുകള് നികത്താന് കേന്ദ്ര സര്ക്കാരിന് ഒരാഴ്ചത്തെ സമയം നല്കി. ട്രൈബ്യൂണല് ഭേദഗതി ബില് ചോദ്യം ചെയ്തുകൊണ്ട് ഉള്ള ഹര്ജി പരിഗണിക്കവെ ആണ് സുപ്രീം കോടതി കേന്ദ്ര സര്ക്കാരിനെതിരെ രൂക്ഷ വിമര്ശനം നടത്തിയത്. ട്രൈബ്യൂണലുകളെ ദുര്ബലമാക്കാനാണ് കേന്ദ്ര സര്ക്കാര് ശ്രമിക്കുന്നത്. സുപ്രീം കോടതിയുടെ ക്ഷമ കേന്ദ്ര സര്ക്കാര് പരീക്ഷിക്കുകയാണോ എന്നും ചീഫ് ജസ്റ്റിസ് എന് വി രമണ ചോദിച്ചു. ട്രൈബ്യൂണലുകളിലെ ഒഴിവ് നികത്താന് നിര്ദ്ദേശം നല്കിയിട്ടും വിധി നടപ്പാക്കാന് കേന്ദ്ര സര്ക്കാരിന്്റെ ഭാഗത്ത് നിന്ന് ശ്രമം ഒന്നും ഉണ്ടായില്ല. ഹര്ജി വീണ്ടും പരിഗണിക്കുന്ന അടുത്ത തിങ്കളാഴ്ച വരെയുള്ള ഒരാഴ്ച സമയം കേന്ദ്ര സര്ക്കാരിന് നല്കും. അതിനുള്ളില് നിയമനങ്ങള് നടന്നില്ലെങ്കില് കടുത്ത നടപടി ഉണ്ടാകുമെന്നും ചീഫ് ജസ്റ്റിസ് അധ്യക്ഷനായ ബെഞ്ച് കേന്ദ്ര സര്ക്കാരിന് മുന്നറിയിപ്പ് നല്കി. ഏതാനും ചില ഒഴിവുകള് നികത്തിയിട്ടുണ്ട് എന്ന് കേന്ദ്ര സര്ക്കാരിന് വേണ്ടി ഹാജരായ സോളിസിറ്റര് ജനറല് തുഷാര് മേത്ത കോടതിയെ അറിയിച്ചപ്പോള് അതിന്്റെ വിശദാംശങ്ങള് നല്കാന് കോടതി ആവശ്യപ്പെട്ടു. ട്രൈബ്യൂണല് നിയമനങ്ങളില് കേന്ദ്ര സര്ക്കാര് കൊണ്ട് വന്ന പരിഷ്കാരങ്ങള് സുപ്രീം കോടതി മുന്പ് റദ്ദ് ചെയ്തവയാണ്. ഒഴിവാക്കപ്പെട്ട ഇതേ വ്യവസ്ഥകള് ഉള്പ്പെടുത്തി ആണ് കഴിഞ്ഞ വര്ഷകാലത്ത് കേന്ദ്ര സര്ക്കാര് പാര്ലമെന്്റില് ട്രൈബ്യൂണല് നിയമന ഭേദഗതി ബില് അവതരിപ്പിച്ചത്. കോടതി വിധിയെ മറികടക്കാന് റദ്ദാക്കിയ അതെ വ്യവസ്ഥകള് ഉള്പ്പെടുത്തി തയ്യാറാക്കിയതാണ് ട്രൈബ്യൂണല് നിയമന ഭേദഗതി ബില്ലെന്നും കോടതി പരാമര്ശിച്ചു. ബഞ്ചിലെ അംഗങ്ങളായ ജസ്റ്റിസ് ഡിവൈ ചന്ദ്രചൂഡ്, ജസ്റ്റിസ് എല് നാഗേശ്വര എന്നിവരും കോടതി ഉത്തരവിനോടുള്ള കേന്ദ്ര സര്ക്കാരിന്്റെ അനാസ്ഥയില് അതൃപ്തി രേഖപ്പെടുത്തി. കൈരളി ഓണ്ലൈന് വാര്ത്തകള് വാട്സ്ആപ്ഗ്രൂപ്പിലും ലഭ്യമാണ്. വാട്സ്ആപ് ഗ്രൂപ്പില് അംഗമാകാന് ഈ ലിങ്കില് ക്ലിക്ക് ചെയ്യുക.